  Майя Бывальцева Выль школаос пуктон понна Удмуртия федерал коньдэтысь 341 миллион 800 сюрс манет басьтоз. Росси кивалтэтлэн тӧроеныз Дмитрий Медведевен юнматэм пуктэт 20-тӥ оштолэзе интыямын министръёслэн кабинетсылэн сайтаз. «Юнматэм пуктэтъя федерал коньдэтысь 25 миллиард манет висъямын Россиысь 56 улосвылъёслы. Со школаосын выль интыос кылдытонъя улосвыл программаосты быдэстыны валче вылысь кутӥськоз. Субсидиез басьтон понна кӧня ке куронъёсты быдэстыны кулэ — улосвыл коньдэтын со ужпумлы уксё чакламын, 2016–2025 аръёслы улосвыл программа кутэмын мед луоз но школаез пуктонын ӵектосъя типовой ужкагазъёсты уже кутыны кулэ», — верамын пуктэмын. Улосвылъёслы коньдон висъяське 2013–2020 аръёслы чаклам «Дышетон удысэз азинтон» кун программа улсын. Тодэ вайытом, Ижкарысь «Столичный» микрорайонын школаез пуктыны кутскозы 2016-тӥ арын оштолэзе. Элькун кивалтэтлэн тӧроез Виктор Савельев верамъя, Удмуртия Россиын школаос пуктонъя федерал программае пыриз. Вотка шоссеын выль юртэз пуктон 600 миллион манет усёз. Тегъёс: Дышетон Москва Удмуртия школаос кивалтэт коньдон  